Kabus ibn Said

**Kabus ibn Said el Said** (; Salala, 18. novembar 1940 — 10. januar 2020) bio je sultan Omana i njegovih zavisnih teritorija. Došao je na vlast u dvorskom puču kada je srušio s vlasti svog oca Saida bin Tajmura 23. jula 1970. godine. On je 14. potomak osnivača dinastije El Said.

## Biografija
Rođen je 18. novembra 1940.) u gradu Salala, na jugu Omana, kao sin jedinac sultana Saida ibn Taimura. Osnovno i srednjoškolsko obrazovanje završio je kod kuće i u Indiji, nakon čega je poslan na privatni koledž u Engleskoj. Nakon diplomiranja na Vojnoj akademiji Sendhurst, ušao je u službu Britanske vojske i bio dodeljen Prvom bataljonu škotskih strelaca. Posle vojske se školovao još neko vreme, a zatim se vratio u rodnu zemlju, gde je studirao islam i istoriju svoje zemlje.

Šest godina pre Taimurovog svrgavanja, Kabus je bio stavljen u kućni pritvor. Konačni sukob između pristalica Tajmura i Kabusa desio se u julu 1970. godine, kada su pobedili Kabusovi ljudi. Tajmur je srušen s vlasti, a Kabus je ustoličen za novog sultana Omana. Britanci su mu pomogli da učvrsti vlast. Kabus je posle toga preselio prestonicu u Muskat i pokrenuo istraživanja i vađenja nafte širom zemlje. Ukinuo je staro ime zemlje *Muskat i Oman* i proglasio novo ime *Sultanat Oman*, kako bi na taj način istaknuo jedinstvo zemlje.

### Vladavina
Kabus je nakon preuzimanja vlasti, komandovao državom i vojskom tokom Dofarskog rata,a uz podršku Irana i UK je uspeo da porazi pobunjenike 1976. godine.

Kabusov način vladavine bila je apsolutna monarhija. Za razliku od vladarske porodice u Saudijskoj Arabiji, Kabus nije svoje političke odluke donosio nakon savetovanja sa svojom porodicom. Poslednjih je godina Kabus dopustio održavanje parlamentarnih izbora u kojima su i žene smele da glasaju i da izlaze kao kandidatkinje svojih stranaka. Parlament Omana poseduje zakonodavne i nadzorne funkcije. Oman je 1979. godine bio jedina arapska država koja je podržala Sadatov mirovni sporazum s Izraelom.

Od Kabusovog dolaska na vlast, Oman je proširio međunarodne odnose, pokrenuta su mnoga novinska glasila, porastao prosperitet stanovništva, osnovane su mnoge škole, sagrađeni autoputevi i ostale beneficije.

Kabusu ibn Saidu je Nacionalno veće američko-arapskih odnosa 1998. godine uručilo Međunarodnu nagradu za mir. On takođe održava dobre odnose s ostalim arapskim zemljama i partnerima u Veću zalivske saradnje.

Kabus zvanično vodi neutralnu politiku i održava dobre odnose s Iranom uprkos savezništvu s SAD i Ujedinjenim Kraljevstvom. Bio je protiv ubrzanog američkog povlačenja iz Iraka.

### Privatni život
Kabus ibn Said nema dece, a najbliža rodbina su mu njegove tri sestre. Verovatno je da će ga po principu primogeniture na vlasti naslediti najbliži prvorođeni muški rođak, odnosno nećak njegovog pokojnog ujaka, Tarik ibn Taimur el Said. On je bio premijer Omana, pre nego je Kabus preuzeo i tu funkciju.

Kabus je 1976. nakratko bio oženjen svojom rođakinjom Kamilom, ali se ubrzo razveo od nje i od tada je neoženjen.

Njegov rođendan se u Omanu slavi kao nacionalni praznik. Dan njegovog dolaska na vlast, 23. jul, slavi se pod imenom *Dan renesanse*.

## Reference

## Vanjske veze

* Official account of the Sultan's reign
* Oman Net
* Oman-Qaboos